फ्ही चुप चनक पेई गेई। हून त्रिड्डे बी अपनी रीनी बंद करी बैठे दे हे। खबैर बसोआ करदे हे। पचवाड़ले नाड़े दी बाज बी किश त्रुट्टी-त्रुट्टियै आवा करदी ही। शायद ब्हाऊ कन्नै नाड़े दी धार सिद्धी मक्कें दे टांडें पर पौने कोला बिच्च-बिच्च खुंझा करदी ही। गगिया अजें इ’नें छेड़ें पर गै कनसो लाई दी ही जे हून कोठे पर बिल्लियां लड़ी पेइयां। गगी बापू कन्नै चमकी गेई। इक हत्थ बापू दी दाढ़ी पर फेरन लगी जे चानचक्क इक औंगल चन्दू दे कन्नें पेई दी नैंतिया पलची। खिच्च लग्गने कन्नै चन्दू शा फ्ही बनजोई गेआ। चन्दू ने ओह्दा हत्थ पिच्छें कीता ते सिद्धे होइयै गगी गी ढिड्डे पर लेई लैता ते फ्ही ओह्दी पिट्ठी पर अपना हत्थ फेरदे आक्खन लगा।